Elevii claselor a VIII-a pot consulta broșura de admitere la liceu, sesiunea 2024 – 2025, ghidul fiind publicat în format electronic pe pagina online a Inspectoratului Școlar Județean (IȘJ) Suceava.
Broșura urmează să ajungă la elevi în format tipărit în perioada următoare.
Ghidul privind „Organizarea şi desfăşurarea admiterii în învăţământul liceal și profesional de stat, pentru anul şcolar 2024 – 2025” este unul amplu, are aproape 130 de pagini și cuprinde informații complete pentru elevii de clasa a VIII-a: planul de școlarizare pentru clasa a IX-a pentru toate liceele, profiluri, locuri disponibile, ultimele medii de admitere de anul trecut la fiecare clasă, informații despre clasele profesionale duale unde se pot înscrie, formule de admitere, etc.
Broșura poate fi consultată la https://isj.sv.edu.ro/images/Docs/Administrativ/2024/Brosura_admitere_inv_liceal_si_profesional_2024.pdf.
Broșura mai cuprinde calendarul admiterii în învățământul liceal de stat, toate metodologiile necesare (pentru învățământ vocațional etc), date privind echivalarea probelor de aptitudini, modele de fişe de înscriere, precizări privind completarea acestora etc.
Oferta de școlarizare pentru învățământul liceal de zi, clasa a IX-a, pentru anul școlar 2024 -2025, cuprinde 215 clase, cu 5.348 de elevi.
În învățământul profesional și profesional dual sunt disponibile 62,5 clase cu 1500 de locuri. Informații complete despre cum sunt acestea distribuite, la ce licee și pentru ce specializări, sunt consemnate în broșura publicată.